અક્ષરધામ સોસાયટીના રહીશો દ્વારા તંત્રને આ મુદ્દે ઘણી વખત રજૂઆતો કર્યા છતાં પણ કોઈ પગલાં લેવાયા નથી. બે દિવસથી પડી રહેલા વરસાદના કારણે ઠેકઠેકાણે પાણી ભરાઈ ગયા છે અને ક્યાં રોડ છે અને ક્યાં ખાડા તેની પણ ખબર પડતી નથી. પાણી ભરાવાથી રોડ દેખાતા નથી અને તેના કારણે પાંચ જેટલી કાર ખાડામાં હતી. ટ્રેક્ટરની મદદથી ગાડીઓને બહાર કાઢવામાં આવી હતી.ત્યાર બાદ પોતાનું સાધન લઈને પસાર થઈ રહેલા વૃદ્ધ પણ ખાડામાં પડતાં તેમને ઈજા થઈ હતી. બહારગામથી આવેલો એક યુવક પોતાનું સાધન લઈને પસાર થતો હતો ત્યારે ખાડામાં પડ્યો હતો. સ્થાનિક લોકોએ તેને બહાર કાઢ્યો હતો. નાગરિકોને હાલાકી ન પડે તે માટે મોટા ઉપાડે પ્રી-મોનસૂન પ્લાન બન્યા હતા, પરંતુ તેનો યોગ્ય અમલ થાય છે કે નહીં તે જોવાની તંત્રને કોઈ ફુરસદ નથી. કોન્ટ્રાક્ટરોને કામ સોંપાયા બાદ નગરપાલિકાના અધિકારીઓ કે પદાધિકારીઓ નિશ્ચિંત થઈ જાય છે. કોન્ટ્રાક્ટરની સાથે સંબંધો જાળવવાની લ્હાયમાં પ્રજાની ખો નીકળી રહી છે. હવે તો આ કોન્ટ્રાક્ટરોની હિંમત એટલી હદે વધી ગઈ છે કે, લોકો ફરિયાદ કરે તો તેનું નિવારણ કરવાના બદલે જે થાય તે કરી લેવાની ચીમકી અપાય છે. દહેગામ શહેર ખુલ્લી અને ઉભરાતી ગટરોથી ત્રાહિમામ છે. નથી પાણીનો કોઈ નિકાલ કે નથી બીજી કોઈ સુવિધા. નાગરિકોની સુવિધા માટે કરોડો રૂપિયા ખર્ચાયા પછી પણ હાલાકી પડે છે.